KOMMISSIONENS BESLUTNING af 25. november 1998 om ændring af beslutning 98/256/EF, for så vidt angår visse hasteforanstaltninger til beskyttelse mod bovin spongiform encephalopati (meddelt under nummer K(1998) 3773) (EØS-relevant tekst) (98/692/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 9, stk. 4, og

ud fra følgende betragtninger:

(1) Ifølge Rådets beslutning 98/256/EF af 16. marts 1998 om hasteforanstaltninger til beskyttelse mod bovin spongiform encephalopati, om ændring af beslutning 94/474/EF og om ophævelse af beslutning 96/239/EF (3), som ændret ved Kommissionens beslutning 98/564/EF (4), skal der anvendes en trinvis fremgangsmåde for ophævelse af forbuddet mod afsendelse til andre medlemsstater og tredjelande af produkter af kvæg slagtet i Det Forenede Kongerige; det første trin var ophævelse af forbuddene mod afsendelse af produkter fra kvæg, som er slagtet, opskåret, forarbejdet og oplagret i virksomheder i Nordirland, der udelukkende anvendes til produkter, som er bestemt til forsendelse til andre medlemsstater og tredjelande; efterfølgende trin omfatter ophævelse af forbuddet mod forarbejdning i Storbritannien af kød, der opfylder betingelserne, fra Nordirland på betingelser, der fastsættes senere; Kommissionen vil sammen med Det Forenede Kongeriges myndigheder omgående indlede en undersøgelse af, hvordan og på hvilke betingelser restriktionerne kan lempes yderligere;

(2) datoen, på hvilken afsendelsen af produkter under ordningen med besætninger, der opfylder betingelserne for eksport, kan begynde, blev ved Kommissionens beslutning 98/351/EF (5) fastsat til den 1. juni 1998;

(3) Det Forenede Kongerige forelagde Kommissionen et første forslag om en datobaseret eksportordning den 2. oktober 1997; Den Videnskabelige Styringskomité konkluderede på sine møder den 8. og 9. december 1997 og den 22. og 23. januar 1998, at dette forslag ikke var tilstrækkeligt; Det Forenede Kongerige fremsatte et ændret forslag den 27. januar 1998; Den Videnskabelige Styringskomité afgav udtalelse om det ændrede forslag den 20. februar 1998, hvori den erklærede, at det ændrede forslag tilgodeser de forslag og spørgsmål, som Den Videnskabelige Styringskomité har fremsat;

(4) fodring af drøvtyggere med drøvtyggerprotein har været ulovligt i Det Forenede Kongerige siden januar 1989; i 1994 blev der indført totalforbud mod anvendelse af kød- og benmel fra pattedyr til foderbrug; fodring af alle husdyr med kød- og benmel fra pattedyr blev forbudt den 4. april 1996; pr. 1. august 1996 var alt foder indeholdende kød- og benmel fra pattedyr i Det Forenede Kongerige blevet tilbagekaldt, og lokaliteterne, hvor det var blevet oplagret, skulle rengøres og desinficeres; fra samme dato var det forbudt at sælge eller levere kød- og benmel fra pattedyr til iblanding i foder til husdyr eller fodre husdyr med foder indeholdende kød- og benmel fra pattedyr eller at ligge inde med kød- og benmel fra pattedyr på lokaliteter, hvor der blev oplagret eller tilberedt foder til husdyr; programmet, der har eksisteret siden 1. februar 1996, for overvågning af, at kød- og benmel fra pattedyr ikke blev blandet i foder til husdyr efter den 1. august 1996, er blevet udvidet; resultaterne af programmet har vist, at forbuddet mod iblanding af kød- og benmel fra pattedyr eller pattedyrprotein i foder til drøvtyggere er blevet overholdt tilfredsstillende siden den 1. august 1996; der er derfor givet tilstrækkelige garantier for, at kvæg født efter den 1. august 1996 ikke har været udsat for risiko for infektion i foder;

(5) et besøg, som Kommissionens kontor for veterinær- og plantesundhedskontrol aflagde i Det Forenede Kongerige fra den 22. til den 26. juli 1996 for at vurdere effektiviteten af ordningen med foderforbud og tilbagekaldelse af foder, har bekræftet, at det er givet tilstrækkelige garantier for overholdelsen af bestemmelserne;

(6) Det Forenede Kongerige skal sørge for, at alt afkom født efter den 1. august 1996 af BSE-tilfælde slagtes og destrueres med henblik på efterfølgende forbrænding, inden afsendelse under den datobaserede eksportordning begynder; Det Forenede Kongerige skal også sørge for, at mødrene til dyr, der opfylder betingelserne, ikke er angrebet af BSE på slagtningstidspunktet og har været i live i seks måneder efter, at dyret, der opfylder betingelserne, er født; disse foranstaltninger fjerner på tilfredsstillende måde risikoen for overførsel af BSE fra moderen til et dyr, der opfylder betingelserne;

(7) Det Forenede Kongerige har indført en ordning med kvægpas i Storbitannien for kvæg, der er født siden den 1. juli 1996; denne ordning gør det muligt at foretage en præcis kontrol af identiteten af dyr, der opfylder betingelserne, deres fødselsdato og deres moder; Kommissionens veterinærkontroltjenester vurderede under et besøg fra den 30. september til den 4. oktober 1996 gennemførelsen af pasordningen; Det Forenede Kongerige har til hensigt at indføre en ordning med officiel kontrol og dokumentation, som landbrugerne skal fremlægge, til kontrol af, om mødrene har overlevet i seks måneder;

(8) i nærværende beslutning bør fastsættes en ordning med særlig godkendelse af kødvirksomheder, der deltager i den datobaserede eksportordning; virksomheder, der er autoriseret under den datobaserede eksportordning, bør ikke kunne slagte kvæg og forarbejde og håndtere kød, som ikke opfylder betingelserne for afsendelse til de andre medlemsstater eller tredjelande i henhold til reglerne for den datobaserede eksportordning, ordningen med besætninger, der opfylder betingelserne for eksport, og afsendelsen af kød fra dyr, som er slagtet uden for Det Forenede Kongerige; kølelagre, der er autoriseret under den datobaserede eksportordning, bør oplagre kød, som opfylder betingelserne for afsendelse, i rum, der er forbeholdt sådant kød;

(9) de strenge kontrolbestemmelser, herunder det supplerende sundhedmærke, som er fastsat i Rådets beslutning 98/256/EF for forarbejdning og afsendelse af importeret kød og for ordningen med besætninger, der opfylder betingelserne for eksport, bør også gælde for kød og kødprodukter, der opfylder betingelserne under den datobaserede eksportordning;

(10) Det Forenede Kongerige har garanteret, at mindst én embedsdyrlæge til stadighed vil være til stede på slagterier, der er autoriseret under den datobaserede eksportordning, under undersøgelsen før og efter slagtning; Det Forenede Kongerige har forpligtet sig til at sørge for, at en embedsdyrlæge daglig er til stede i opskæringsvirksomheder, der er autoriseret under den datobaserede eksportordning;

(11) Kommissionens levnedsmiddel- og veterinærkontor aflagde besøg i Det Forenede Kongerige fra den 20. til den 24. juli for at vurdere den datobaserede eksportordning; i rapporten om besøget blev det anbefalet Det Forenede Kongerige at præcisere metoden til kontrol af, om mødrene har overlevet i seks måneder, og af oplysninger efter slagtningen, på grundlag af hvilke det må konstateres, at kødet og produkter heraf ikke opfylder betingelserne; Det Forenede Kongerige har erklæret sig indforstået med at foretage yderligere forbedringer på linje med disse rekommandationer; det blev også anbefalet, at betingelserne i forslaget vedrørende afkom til udsætning præciseres for at tage hensyn til, at Det Forenede Kongerige agter at foretage direkte forbrænding af dyrene, og for at tage hensyn til, at det må forudses, at ikke alt afkom (100 %) vil kunne spores; der er foretaget mindre ændringer af forslaget på linje med, hvad der var blevet anbefalet;

(12) afsendelsen af kød og kødprodukter kan først begynde, når Kommissionens levnedsmiddel- og veterinærkontor har aflagt et besøg for at kontrollere gennemførelsen af den datobaserede eksportordning og udsætningen af afkom; er resultatet af dette kontrolbesøg tilfredsstillende, vil Kommissionen fastsætte datoen, på hvilken afsendelse kan begynde;

(13) dyr, der sendes til slagtning under ordningen med besætninger, der opfylder betingelserne for eksport, eller den datobaserede eksportordning, skal opfylde alle de relevante betingelser i nærværende beslutning; hvis det efter slagtning af et dyr under en af nævnte ordninger konstateres, at dyret burde have været udelukket, skal myndighederne træffe de nødvendige foranstaltninger til at forhindre afsendelse af produkter fra det pågældende dyr; hvis produkter fra et dyr, hvorom det efterfølgende konstateres, at det ikke opfylder betingelserne, er blevet afsendt, finder foranstaltningerne i artikel 9 i direktiv 89/662/EØF anvendelse;

(14) bestemmelserne for den datobaserede eksportordning bør derfor fastsættes som et skridt hen imod ophævelsen af forbuddet mod afsendelse af fersk, udbenet kød og visse produkter, som er fremstillet af dette ferske, udbenede kød, fra kvæg, der er slagtet i Det Forenede Kongerige;

(15) der blev vedtaget en revision af dyresundhedskodeksen fra Det Internationale Kontor for Epizootier (OIE) for BSE (OIE-kodeks for BSE) på OIE's generalforsamling i Paris den 29. maj 1998; i artikel 3.2.13.9 i kodeksen anbefales betingelser for import af udbenet kød og kødprodukter fra kvæg fra et land eller et område med stor forekomst af BSE; betingelserne i nærværende beslutning er i overensstemmelse med denne artikel i OIE-kodeksen for BSE;

(16) ifølge artikel 3.2.13.9 i OIE-kodeksen for BSE skal veterinærforvaltningerne ved import fra et land eller et område med stor forekomst af BSE kræve fremlagt et internationalt certifikat, der attesterer, at betingelserne i nævnte artikel er opfyldt; der bør, når kød fra kvæg, som er slagtet i Det Forenede Kongerige, på ny føres ind i EF, stilles tilfredsstillende garantier for, at EF-kravene var opfyldt ved eksport af sådanne sendinger; det certifikat, der omhandles i artikel 3.2.13.9 i OIE-kodeksen for BSE, bør derfor ledsage sendingen ved eksport;

(17) derfor bør, i betragtning af den lave risiko, afsendelse af foder til kødædende husdyr tillades på visse betingelser;

(18) af klarhedshensyn bør bestemmelserne om rum på kølelagre og kravene gældende for adskillelse af dyr og produkter, der opfylder betingelserne, under slagtning, opskæring, forarbejdning og opbevaring på kølelager og identifikation af løbenumre præciseres;

(19) beslutning 98/256/EF bør ændres i overensstemmelse hermed;

(20) Kommissionen har derfor den 13. november 1998 foreslået Rådet foranstaltninger i henhold til artikel 17 i direktiv 89/662/EØF, hvorefter Rådet skal tage stilling i løbet af 15 dage;

(21) Rådet har ikke taget stilling inden udløbet af den fastsatte frist; Rådet har ikke ved simpelt flertal stemt imod de foreslåede foranstaltninger inden for samme frist; Kommissionen bør derfor nu vedtage de pågældende foranstaltninger -

VEDTAGET FØLGENDE BESLUTNING:

Artikel 1

I Rådets beslutning 98/256/EF foretages følgende ændringer:

1) Artikel 6 affattes således:

»Artikel 6

1. Som undtagelse fra artikel 3 kan Det Forenede Kongerige tillade afsendelse til andre medlemsstater eller til tredjelande af følgende produkter fra kvæg, som er født og opdrættet i Det Forenede Kongerige, og som er slagtet i Det Forenede Kongerige på slagterier, der ikke anvendes til slagtning af kvæg, som ikke opfylder betingelserne, i henhold til denne artikel, artikel 7, artikel 9 til 12 og bilag II eller i givet fald bilag III:

a) »fersk kød« som defineret i direktiv 64/433/EØF

b) »hakket kød« og »tilberedt kød« som defineret i Rådets direktiv 94/65/EF (*)

c) »kødprodukter« som defineret i Rådets direktiv 77/99/EØF (**)

d) foder til kødædende husdyr.

2. Det i stk. 1, litra a), omhandlede ferske kød skal udbenes, og alt vedhængende væv, herunder synligt nerve- og lymfevæv, skal fjernes på opskæringsvirksomheder i Det Forenede Kongerige, der ikke anvendes til opskæring af kvægprodukter, som ikke opfylder betingelserne. Oplagring skal finde sted på kølelagre i Det Forenede Kongerige i rum, som ikke anvendes til oplagring af kvægprodukter, der ikke opfylder betingelserne, og som holdes aflåst og officielt forseglet i myndighedernes fravær. Opskæring, oplagring og transport skal finde sted i henhold til artikel 7, artikel 9 til 12 og bilag II eller i givet fald bilag III.

3. Det i stk. 1, litra a), omhandlede ferske kød kan anvendes til fremstilling af produkter som omhandlet i stk. 1, litra b), c) og d), i virksomheder i Det Forenede Kongerige, som ikke anvendes til fremstilling af kvægprodukter, der ikke opfylder betingelserne i henhold til denne artikel, artikel 7, artikel 9 til 12 og bilag II eller i givet fald bilag III.

4. I denne artikel forstås ved produkter, der opfylder betingelserne, produkter som omhandlet i stk. 1 og produkter fra kvæg, som ikke er slagtet i Det Forenede Kongerige, som opfylder betingelserne i artikel 9 til 13.

5. Efter at have kontrolleret anvendelsen af alle bestemmelser i denne beslutning på grundlag af EF-kontrolbesøg og underrettet medlemsstaterne fastsætter Kommissionen den dato, på hvilken forsendelse af de i bilag III nævnte produkter kan begynde.

6. Mindst hver tredje måned tager Kommissionen bestemmelserne i denne artikel op til revision og træffer de relevante foranstaltninger efter proceduren i artikel 17 i direktiv 89/662/EØF.

7. I denne beslutning forstås ved »rum« et lokale eller en anden struktur i et lokale, der danner en sikker, aflåselig, fysisk barriere.

(*) EFT L 368 af 31. 12. 1994, s. 10.

(**) EFT L 26 af 31. 1. 1977, s. 85.«

2) I artikel 10 foretages følgende ændringer:

a) I stk. 1, litra b), ændres »artikel 9, 11, 12 og 13« til »artikel 6, 9, 11, 12 og 13«.

b) I stk. 3 foretages følgende ændringer:

i) I andet afsnit erstattes »etiketløbenumre i sendingen« med »de relevante numre i sendingen, som sikrer, at hver enkelt enhed kan spores«.

ii) I tredje afsnit erstattes »etiketløbenumre i sendingen« med »de relevante numre i sendingen, som sikrer, at hver enkelt enhed kan spores«.

iii) Efter fjerde afsnit indsættes følgende afsnit:

»Når disse produkter afsendes til tredjelande, skal de være ledsaget af et sundhedscertifikat, der er udstedt af en embedsdyrlæge, hvori det erklæres, at betingelserne i beslutning 98/256/EF er opfyldt.«

3) Bilag II affattes som angivet i bilag I til nærværende beslutning.

4) Bilag III indsættes, jf. bilag II til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 25. november 1998.

På Kommissionens vegne

Franz FISCHLER

Medlem af Kommissionen

(1) EFT L 395 af 30. 12. 1989, s. 13.

(2) EFT L 62 af 15. 3. 1993, s. 49.

(3) EFT L 113 af 15. 4. 1998, s. 32.

(4) EFT L 273 af 9. 10. 1998, s. 37.

(5) EFT L 157 af 30. 5. 1998, s. 110.

BILAG I

»BILAG II

ORDNINGEN MED BESÆTNINGER, DER OPFYLDER BETINGELSERNE FOR EKSPORT

1. Udbenet fersk kød og heraf fremstillede produkter som omhandlet i artikel 6, stk. 1, litra b), c) og d), fra kvæg, som er slagtet i Nordirland, kan afsendes fra Det Forenede Kongerige i henhold til artikel 6, når kødet eller produkterne hidrører fra dyr, som henhører under ordningen med besætninger, der opfylder betingelserne for eksport, og kommer fra besætninger henhørende under nævnte ordning.

Besætninger, der opfylder betingelserne for eksport

2. En besætning er en gruppe dyr, der udgør en særskilt og særlig enhed, dvs. en gruppe dyr, som opdrættes, opstaldes og holdes adskilt fra enhver anden gruppe dyr, og som er identificeret med entydige besætnings- og identifikationsnumre.

3. En besætning opfylder betingelserne for eksport, når der i mindst otte år ikke har været noget bekræftet tilfælde af BSE eller et mistænkt tilfælde, hvor diagnosen BSE ikke er blevet udelukket, hos noget dyr, som stadig befandt sig i besætningen eller havde været indsat i eller var blevet flyttet fra besætningen.

4. En besætning, som har eksisteret i mindre end otte år, anses for at opfylde betingelserne for eksport, efter at veterinærmyndighederne har foretaget en grundig epidemiologisk undersøgelse, på betingelse af, at

a) alle dyr, der er født i eller blevet indsat i den nyetablerede besætning, opfyldte de i punkt 6, litra a), c), d) og e), nævnte betingelser

b) besætningen har opfyldt betingelserne i punkt 3 i hele den periode, hvor den har eksisteret.

5. Hvis en besætning er nyetableret på en bedrift, hvor der har været et mistænkt tilfælde af BSE hos noget dyr, som stadig befandt sig i eller havde været indsat i eller var blevet flyttet fra en besætning på denne bedrift, kan den nyetablerede besætning kun anses for at opfylde betingelserne for eksport, efter at veterinærmyndighederne har foretaget en grundig epidemiologisk undersøgelse og finder det godtgjort, at hver af følgende betingelser er overholdt:

a) alle dyr i den angrebne besætning, som tidligere er blevet etableret på den samme bedrift, er blevet fjernet eller aflivet

b) alt foder er blevet fjernet og destrueret, og alle foderbeholdere grundigt rengjort

c) alle bygninger er blevet tømt og grundigt rengjort, inden de nye dyr er blevet anbragt i dem

d) alle betingelserne i punkt 4 er opfyldt.

Dyr, der opfylder betingelserne for eksport

6. Et kreatur opfylder betingelserne for eksport, hvis det er født og opdrættet i Nordirland, og hvis følgende kan fastslås på slagtningstidspunktet:

a) dyret har klart kunnet identificeres i hele dets levetid, således at det kan spores tilbage til oprindelsesbesætningen og moderen; alle oplysninger om dyrets fødsel, identitet og flytninger er registreret i et officielt edb-sporingssystem

b) dyret er over 6 måneder, men under 30 måneder gammelt ifølge en officiel edb-registrering af dets fødselsdato

c) dyrets moder har været i live i mindst 6 måneder efter dets fødsel

d) dyrets moder har ikke udviklet BSE og mistænkes ikke for at være angrebet af BSE

e) dyrets fødselsbesætning og alle besætninger, som dyret har været indsat i, opfylder betingelserne for eksport.

7. Det i punkt 6, litra a), omhandlede officielle edb-sporingssystem accepteres kun, hvis det har været operationelt i tilstrækkeligt lang tid til, at det indeholder alle de oplysninger om dyrenes livsforløb og flytninger, der er nødvendige for at kontrollere, om kravene i denne beslutning er overholdt, og kun for dyr, der er født efter, at systemet er blevet operationelt. Historiske data, der indlæses i en database, og dækker en periode fra før systemet blev operationelt, accepteres ikke til dette formål.

Kontrol

8. Hvis et dyr, der går til slagtning, eller omstændigheder i forbindelse med dets slagtning ikke opfylder alle kravene i denne beslutning, afvises dyret automatisk. Hvis disse oplysninger fremkommer efter slagtningen, standser myndighederne straks udstedelsen af certifikater og annullerer udstedte certifikater. Hvis forsendelse allerede har fundet sted, skal myndighederne underrette myndighederne på bestemmelsesstedet. Myndighederne på bestemmelsesstedet træffer de fornødne foranstaltninger.

9. Slagtning af dyr henhørende under ordningen med besætninger, der opfylder betingelserne for eksport, skal finde sted på slagterier i Nordirland, som ikke anvendes til slagtning af kvæg, der ikke henhører under den datobaserede eksportordning eller ordningen med besætninger, der opfylder betingelserne for eksport.

10. Myndighederne drager omsorg for, at opskæringsvirksomhederne anvender metoder, som sikrer, at følgende lymfeknuder er blevet fjernet:

knæhaselymfeknuderne, sædebenslymfeknuderne, de overfladiske og dybe lyskelymfeknuder, de mediale og laterale hoftebenslymfeknuder, nyrelymfeknuderne, knæfoldslymfeknuderne, lændelymfeknuderne, halsribbenslymfeknuden, brystbenslymfeknuderne, bovlymfeknuden, axillelymfeknuderne og de caudale dybe halslymfeknuder.

11. Kød skal kunne spores tilbage til den besætning, som dyret, der henhører under ordningen med besætninger, som opfylder betingelserne for eksport, kommer fra, eller efter opskæring til de dyr, der er opskåret i samme parti, ved hjælp af edb-sporingssystemet indtil slagtningstidspunktet. Efter slagtning skal fersk kød og produkter som omhandlet i artikel 6, stk. 1, litra b) og c), kunne spores tilbage til besætningen ved hjælp af etiketter, så den pågældende sending kan kaldes tilbage. Når det gælder foder til kødædende husdyr, bør ledsagedokumenter og registre gøre det muligt at foretage tilbagesporingen.

12. Alle godkendte slagtekroppe henhørende under ordningen med besætninger, der opfylder betingelserne for eksport, skal være forsynet med individuelle numre, som refererer til øremærkenummeret.

13. Det Forenede Kongerige fører detaljerede protokoller, der omfatter:

a) sporing og kontrol inden slagtning

b) kontrol under slagtning

c) kontrol under forarbejdning af foder til selskabsdyr

d) alle krav gældende for mærkning og certifikatudstedelse efter slagtning frem til salgsstedet.

14. Myndighederne indfører et system for registrering af overensstemmelseskontrol, så der kan føres bevis for kontrollen.

Virksomheden

15. For at opnå autorisation skal virksomheden foruden at opfylde alle andre krav i denne beslutning udvikle og iværksætte et system, hvorved det kød og/eller produkt, som henhører under ordningen med besætninger, der opfylder betingelserne for eksport, kan identificeres, og alt kød kan spores tilbage til oprindelsesbesætningen eller efter opskæring til dyrene, der er opskåret i samme parti. Systemet skal gøre det muligt at spore kødet eller produkterne på alle stadier, og de registrerede oplysninger skal opbevares i mindst to år. Virksomhedens ledelse skal skriftligt give myndighederne nærmere oplysninger om systemet.

16. Myndighederne skal vurdere, godkende og føre kontrol med det system, som virksomheden har indført, for at sikre, at det giver fuld garanti for adskillelse og for sporing i såvel tilbagegående som fremadgående retning.«

BILAG II

»BILAG III

DEN DATOBASEREDE EKSPORTORDNING

1. Udbenet fersk kød og heraf fremstillede produkter som omhandlet i artikel 6, stk. 1, litra b), c), og d), fra kvæg, som er slagtet i Det Forenede Kongerige, kan afsendes fra Det Forenede Kongerige i henhold til artikel 6, når kødet eller produkterne hidrører fra dyr, der henhører under den datobaserede eksportordning og er født efter den 1. august 1996.

2. Inden afsendelse efter punkt 1 skal Det Forenede Kongerige have indført og reelt håndhævet et program for aflivning og forbrænding af alt afkom født efter den 1. august 1996 af dyr, hos hvilke der er bekræftet BSE inden den 25. november 1998, og skal have aflivet og forbrændt alt levende kvæg, der er identificeret under dette program.

Hvis bekræftelse sker efter den 25. november 1998, skal afkom født efter den 1. august 1996 af dyr, hos hvilke der er bekræftet BSE, straks identificeres, slagtes og forbrændes.

Dyr, der henhører under den datobaserede eksportordning

3. Et kreatur henhører under den datobaserede eksportordning, hvis det er født og opdrættet i Det Forenede Kongerige, og det på slagtningstidspunktet kan konstateres, at følgende betingelser er opfyldt:

a) dyret har klart kunnet identificeres i hele dets levetid, således at det kan spores tilbage til moderen og oprindelsesbesætningen; dets entydige øremærkenummer, fødselsdato og fødselsbedrift og alle flytninger efter fødslen er enten registreret i dyrets officielle pas eller i et officielt edb-identifikations- og sporingssystem; moderens identitet er kendt

b) dyret er over 6 måneder, men under 30 måneder gammelt ifølge en officiel edb-registrering af dets fødselsdato og, når det gælder dyr fra Storbritannien, dyrets officielle pas

c) myndighederne har fået og foretaget kontrol af officielt bevis for, at dyrets moder har været i live i mindst 6 måneder efter, at dyret, der opfylder betingelserne, er født

d) dyrets moder har ikke udviklet BSE og mistænkes ikke for at være angrebet af BSE.

Kontrol

4. Hvis et dyr, der går til slagtning, eller omstændigheder i forbindelse med dets slagtning ikke opfylder alle kravene i denne beslutning, afvises dyret automatisk. Hvis disse oplysninger fremkommer efter slagtningen, standser myndighederne straks udstedelsen af certifikater og annullerer udstedte certifikater. Hvis forsendelse allerede har fundet sted, skal myndighederne underrette myndighederne på bestemmelsesstedet. Myndighederne på bestemmelsesstedet træffer de fornødne foranstaltninger.

5. Slagtning af dyr henhørende under den datobaserede eksportordning finder sted på slagterier, som ikke anvendes til slagtning af kvæg, der ikke opfylder betingelserne under den datobaserede eksportordning, når de er beliggende i Storbritannien, eller under den datobaserede eksportordning og ordningen med besætninger, der opfylder betingelserne for eksport, når de er beliggende i Nordirland. Slagtning i Nordirland af dyr henhørende under den datobaserede eksportordning med oprindelse i Storbritannien eller slagtning i Storbritannien af sådanne dyr med oprindelse i Nordirland er kun tilladt, hvis der er sikret adgang til alle relevante data.

6. Myndighederne drager omsorg for, at opskæringsvirksomhederne anvender metoder, som sikrer, at følgende lymfeknuder er blevet fjernet:

knæhaselymfeknuderne, sædebenslymfeknuderne, de overfladiske og dybe lyskelymfeknuder, de mediale og laterale hoftebenslymfeknuder, nyrelymfeknuderne, knæfoldslymfeknuderne, lændelymfeknuderne, halsribbenslymfeknuden, brystbenslymfeknuderne, bovlymfeknuden, axillelymfeknuderne og de caudale dybe halslymfeknuder.

7. Kød skal kunne spores tilbage til dyret, der henhører under den datobaserede eksportordning, eller efter opskæring til dyrene, der er opskåret i samme parti, ved hjælp af et officielt sporingssystem indtil slagtningstidspunktet. Efter slagtning skal fersk kød og produkter som omhandlet i artikel 6, stk. 1, litra b) og c), kunne spores tilbage til dyret, der opfylder betingelserne, ved hjælp af etiketter, så den pågældende sending kan kaldes tilbage. Når det gælder foder til kødædende husdyr, bør ledsagedokumenter og registre gøre det muligt at foretage tilbagesporingen.

8. Alle godkendte slagtekroppe henhørende under den datobaserede eksportordning skal være forsynet med individuelle numre, som refererer til øremærkenummeret.

9. Det Forenede Kongerige indfører detaljerede protokoller, der omfatter:

a) sporing og kontrol inden slagtning

b) kontrol under slagtning

c) kontrol under forarbejdning af foder til selskabsdyr

d) alle krav gældende for mærkning og certifikatudstedelse efter slagtning frem til salgsstedet.

10. Myndighederne indfører et system for registrering af overensstemmelseskontrol, så der kan føres bevis for kontrollen.

Virksomheden

11. For at opnå autorisation skal virksomheden foruden at opfylde alle andre krav i denne beslutning udvikle og iværksætte et system, hvorved det kød og/eller produkt, der henhører under den datobaserede eksportordning, kan identificeres, og alt kød kan spores tilbage til dyret, der henhører under den datobaserede eksportordning, eller efter opskæring til dyrene, der er opskåret i samme parti. Systemet skal gøre det muligt at spore kødet eller produkterne på alle stadier, og de registrerede oplysninger skal opbevares i mindst to år. Virksomhedens ledelse skal skriftligt give myndighederne nærmere oplysninger om systemet.

12. Myndighederne skal vurdere, godkende og føre kontrol med det system, som virksomheden har indført, for at sikre, at det giver fuld garanti for adskillelse og for sporing i såvel tilbagegående som fremadgående retning.«